《舟过青溪县遇涨泊大王滩上》
清代·谢元淮

峰影压船重，鼓棹发青溪。水浊知江涨，波涌散凫鹥。

山中夜雨足，高浪与山齐。浮舟入天汉，斗觉前峰低。

横流竞东注，倒泻何时西。平生惯江海，见此重惨凄。

空有舟楫在，滔滔归路迷。仰愧飞鸟翔，俯愁断猿啼。

悬崖阻僰岸，万仞何由跻。

作者简介：谢元淮，字墨卿，松滋人。历官广西右江道。有《养默山房诗录》。